钦定古今图书集成/历象汇编/岁功典/第100卷
## 钦定古今图书集成/历象汇编/岁功典/第100卷

| 钦定古今图书集成 历象汇编 第一百卷 |

| |

钦定古今图书集成历象汇编岁功典

第一百卷目录

寒暑部纪事

岁功典第一百卷

《宋书符瑞志》：“尧有圣德，厨中自生肉，其薄如箑，摇动
则风生，食物寒而不臭，名曰箑脯。”

《淮南子人间训》：“武王荫暍人于樾下，左拥而右扇之，
而天下怀其德。”

《周礼地官》：“大司徒之职，以土圭之法测土深，正日景，
以求地中，日南则景短多暑，日北则景长多寒。”〈订义〉郑
锷曰：“土圭测日之法，冬夏二至，昼漏正中立一表以
为中，南北各立一表，其取中表皆以千里为率，其表
则各以八尺为度，于表之傍立一尺五寸之土圭焉。
日南者，南表也。昼漏正而中表之景已与土圭等，其
南方之表，则于表南得一尺四寸之景，不及土圭之
长，是其地于日为近南，故其景短；南方偏乎阳，则知
其地之多暑。日北者，北表也。昼漏正而中表之景已
与土圭等，其北方之表，则于表北得一尺六寸之景，
有过乎土圭之长，是其地于日为近北，故其景长。北
方偏乎阴，则知其地之多寒。”

《周礼春官》籥章：“掌土鼓豳籥。中春昼击土鼓龡豳诗
以逆暑。中秋夜迎寒，亦如之。”〈订义〉易氏曰：民事终始，实
关天时之消长，故必先之以迎寒逆暑。逆如逆女之
义，自外而逆于内，以我为主，谓阳常居大夏而主岁
功。迎如迎宾之义，自内而出于外，以彼为客，谓阴常
居大冬时出而佐阳中。春为岁阳之中，昼为日阳之
中，如是而逆暑，与《尧典》所谓日中星鸟，寅宾出日同
意。中秋为岁阴之中，夜为宵阴之中，如是而迎寒，与
《尧典》所谓“宵中星虚，寅饯纳日”同意。万物生于土，反
于土，则土者物之终始也。逆暑迎寒，所以皆击土鼓
焉。横渠曰：“当春之昼，吾方逆暑，则三之日于耜，四之
日举趾，盖有以逆其气；当秋之夜，吾方迎寒，则一之
日觱发，二之日栗烈，盖有以迎其气。”杨氏曰：“阴阳积
而为寒暑，寒暑”相推而成岁，寒暑不时，无以成岁。故
迎之逆之所以道其气。阳生于子，冬至日在牵牛；阴
生于午，夏至日在东井。圣人向明而治于中。春逆暑，
背其所向则不顺，故谓之逆。中秋迎寒，而其所向则
顺，故谓之“迎。”

《拾遗记》：“成王即位三年，有泥离之国来朝。其人称，自
发其国，常从云里而行，闻雷震之声在下；或入潜穴，
又闻波澜之声在上；或泛巨水。视日月以知方面所
向，计寒暑以知年月，考以中国正朔，则序历相符，王
接以外宾之礼也。”

《穆天子传》：天子筮猎苹泽，其卦遇讼。逢公占之曰：“讼
之繇，薮泽苍苍其中。”〈缺〉宜其正公，戎事则从，祭祀则
喜，畋猎则获。〈缺〉饮逢公酒，赐之骏马十六𫄨，纻三十
箧。逢公再拜稽首，赐筮《史狐》。〈缺〉有阴雨，梦神有事，是
谓重阴，天子乃休。日中大寒，北风雨雪，有冻人，天子
作诗三章以哀民，曰：“我徂黄竹。”〈缺〉员閟寒。帝收九行。
嗟我公侯，百辟冢卿。皇我万民。旦夕勿忘。我徂黄竹。
〈缺〉《员閟寒》。帝收九行，嗟我公侯。百辟冢卿。皇我万民，
旦夕勿穷。有皎者鴼，翩翩其飞，嗟我公侯。〈缺〉勿则迁
居，乐甚寡，不如迁土，礼乐其民。天子曰：“余一人则淫，
不皇万民。”〈缺〉登乃宿于《黄竹》。

《拾遗记》：周灵王二十三年，起昆昭之台，亦名宣昭，聚
天下异木神工得崿谷阴生之树，其树千寻，文理盘
错，以此一树而台用足焉。大干为桁栋，小枝为栭桷，
其木有龙蛇百兽之形，又筛水精以为泥台，高百丈，
昇之以望云色。时有苌弘能招致神异，王乃登台，望
云气蓊郁，忽见二人乘云而至，须发皆黄，非世俗之
类也。乘游龙飞凤之辇，驾以青螭，其衣皆缝缉毛羽
也。王即迎之上席。时天下旱，地裂火燃，一人先唱，能
为雪霜，引气一喷，则云起雪飞，坐者皆凛然，宫中池
井坚冰可琢。又设狐腋素裘，紫罴文褥。罴褥是西域
所献也，施于台上，坐者皆温。又有一人唱，能使即席
为炎。乃以指弹席上，而暄风入室，裘褥皆弃于台下。
时有容成子谏曰：“大王以天下为家，而染异术，使变
夏改寒，以诬百姓，文、武、周公之所不取也。”王乃疏《苌
弘》，而求正谏之士。

《左传》宣公十二年：楚子围萧，萧溃。申公巫臣曰：“师人
多寒。王巡三军，拊而勉之。三军之士，皆如挟纩。”
《尸子》：楚庄王对雪披裘当户，曰：“我犹寒，彼百姓宾客
甚矣。”乃使巡国中，求无居宿绝粮者赈之，国人大悦。

遂以疾辞。方暑，阙地下冰而床焉。重茧衣裘，鲜食而
寝。楚子使医视之，复曰：“瘠则甚矣，而血气未动。”乃使
子南为令尹。

《晏子谏上篇》晏子使于鲁，比其返也，景公使国人起
大台之役，岁寒不巳，冻馁之者乡有焉，国人望晏子。
晏子至，已复事公，迺坐饮酒乐。晏子曰：“君若赐臣，臣
请歌之。”歌曰：“庶民之言曰：‘冻水洗我，若之何’？”歌终，喟
然叹而流涕。公就止之曰：“夫子曷为至此？殆为大台
之役夫，寡人将速罢之。”晏子再拜，出而不言，遂如大
台，执朴鞭其不务者曰：“吾细人也，皆有盖庐以避燥
湿。君为壹台而不速成，何为？”国人皆曰：“晏子助天为
虐。晏子归，未至而君出，令趣罢役，车驰而人趋。仲尼
闻之，喟然叹曰：‘古之善为人臣者，声名归之君，祸灾
归之身。入则切磋其君之不善，出则高誉其君之德
义，是以虽事惰君，能垂衣裳朝诸侯，不敢伐其功’。”当
此道者，其《晏子》是耶？

景公之时，雨雪三日而不霁，公被狐白之裘，坐堂侧
陛。晏子入见，立有间，公曰：“怪哉！雨雪三日而天不寒。”
晏子对曰：“天不寒乎？”公笑。晏子曰：“婴闻古之贤君，饱
而知人之饥，温而知人之寒，逸而知人之劳，今君不
知也。”公曰：“善，寡人闻命矣。”乃令出裘，发粟与饥寒，令
所睹于涂者无问其乡，所睹于里者无问其家，循国
计数，无言其名。士既事者兼月，疾者兼岁。孔子闻之
曰：“晏子能明其所欲，景公能行其所善也。”

《谏下篇》：景公为履，黄金之綦，饰以银，连以珠，良玉之
絇，其长尺，冰月服之以听朝。晏子朝，公迎之，履重，仅
能举足。问曰：“天寒乎？”晏子曰：“君奚问天之寒也？古圣
人制衣服也，冬轻而暖，夏轻而清。今君之履，冰月服
之，是重寒也；履重不节，是过任也。”

《说苑》：晏子侍于景公，朝寒，请进熟食。对曰：“婴非君之
厨养臣也，敢辞。”公曰：“请进服裘。”对曰：“婴非田泽之臣
也，敢辞。”公曰：“然，夫子于寡人奚为者也？”对曰：“社稷之
臣也。”公曰：“何谓社稷之臣？”对曰：“社稷之臣，能立社稷。
辨上下之宜，使得其理；制百官之序，使得其宜；作为
辞令，可分布于四方。”自是之后，君不以礼不见晏子
也。

《新序》：卫灵公以天寒凿池。宛春谏曰：“天寒起役，恐伤
民。”公曰：“天寒乎？”宛春曰：“君衣狐裘，坐熊席，隩隅有灶，
是以不寒。今民衣弊不补，履决不苴，君则不寒，民诚
寒矣。”公曰：“善。”令罢役。左右谏曰：“君凿池不知天寒，以
宛春知而罢役，是德归宛春，怨归于君。”公曰：“不然。宛
春，鲁国之匹夫，吾举之民未有见焉，今将令民以此
见之。且春也有善，寡人有春之善，非寡人之善与？”灵
公论《宛春》，可谓知君之道矣。

《琴操》：“曾子尝耕于太山之下，遭天雨雪寒冻，旬日不
得归，乃作忧思之歌。”

《孝子传》：闵子骞后母絮骞衣以芦花，御车寒，失纼，父
怒笞之，后抚背之，衣单，父乃去其妻骞启父曰：“母在
一子寒，母去三子单。”

《贾谊新书》：楚昭王当房而立，愀然有寒色，曰：“寡人朝
饥馑时酒二。”“重裘而立，犹憯然有寒气，将奈我元
元之百姓何？”是日也，出府之裘，以衣寒者，出仓之粟，
以赈饥者。居二年，阖闾袭郢，昭王奔随。诸当房之赐
者，请还战。至死之寇，阖闾一夕而五徙卧，不能赖楚，
曳师而去。昭王乃复当房之德也。

《拾遗记》：燕昭王时，有国献黑蚌于昭王。王取瑶漳之
水洗其沙泥，乃嗟叹曰：“自悬日月以来，见黑蚌生珠
已八九十，遇此蚌千岁一生珠也。”珠渐轻细，昭王常
怀此珠，当隆暑之月，体自轻凉，号曰销暑招凉之珠
也。

《战国策》：“襄王立，田单相之，过菑水。”〈菑淄同〉有老人涉菑
而寒，出不能行，坐于沙中。田单见其寒，欲使后车分
衣，无可以分者，单解裘而衣之。襄王恶之，曰：“田单之
施，将欲以取我国乎？不早图之，恐后之。”左右顾无人，
岩下有贯珠者。襄王呼而问之曰：“女以为何若？”对曰：
“王不如因以为己善。”王嘉单之善，下令曰：“寡人忧民
之饥也，单收而食之。寡人忧民之寒也，单解裘而衣
之。寡人忧劳百姓，而单亦忧之，称寡人之意，单有是
善而王嘉之，虽单之善，亦王之善已。”王曰：“善。”乃赐单
牛酒，嘉其行。后数日贯珠者复见王曰：“王至朝日，宜
召田单而揖之于庭，口劳之。”乃布令求百姓之饥寒
者收谷之。乃使人听于闾里，闻丈夫之相与语，曰：“田
单之爱人，嗟乃王之教泽也。”

《史记范睢传》：魏使须贾于秦。范睢闻之，为微行敝衣，
间行之邸，见须贾曰：“臣为人庸赁。”须贾意哀之，留与
坐饮食，曰：“范叔一寒如此哉！”乃取其一绨袍以赐之。
《吕氏春秋》：戎夷违齐如鲁，天大寒，与门弟子宿于郊
外，寒愈甚，谓弟子曰：“子与我衣，我活，我与子衣，子活。
我国士也，为天下惜死。子不肖人，恶能与国士衣哉？”
让衣与弟子，夜坐而死《汉书高祖本纪》：“七年冬十月，上自将击韩王信于铜
鞮，连战乘胜，逐北至楼烦，会大寒，士卒堕指者什二
三。”

辟寒：汉武帝有人献神雀之鸟，此鸟畏霜雪，乃起小
屋处之，名曰辟寒台。皆用水晶为户牖，使内外通光。
《汉书。丙吉传》：吉尝出，逢人逐牛，牛喘吐舌。吉止驻，使
骑吏问：“逐牛行几里矣。”掾史谓丞相失问，或以讥吉，
吉曰：“方春少阳用事，未可大热，恐牛近行，用暑故喘，
此时气失节，恐有所伤害也。三公典调和阴阳，职所”
当忧。是以问之掾史，乃服，以吉知大体。

《赵充国传》：神爵元年，充国伐羌，敕书让充国曰：“冬卤
皆当畜食，多藏匿山中，依险阻。将军士寒，手足皲瘃，
宁有利哉？”〈注〉《文颖》曰：“皲，坼裂也；瘃，寒创也。”

《云仙杂记》：“宣帝时，西夷恒陁国贡八角玉升，夏以水
浇之则无暑，冬以火迫之则无寒，异事甚众。”

《销夏》：元帝被病，广求方士汉中逸人王仲都者，诏问
所能为，对曰：“但能忍寒暑耳。”因为待诏。至夏大暑日，
使曝坐，又环以十炉火，不言热而身汗不出。

《辟寒：汉》元帝被疾，远求方士，汉中送道士王仲都，问
所能。对曰：“能忍寒。”乃以隆冬盛寒日，令袒载驷马于
上林之昆明池，上环以冰，而御驷者厚衣狐裘，寒战
而仲都无变色，卧于池上，曛然自若。

《汉书·西域传》：“罽宾国，道历大头痛小头痛之山，赤土
身热之阪，令人身热无色，头痛呕吐，驴畜尽然。”
《拾遗记》：“董偃常卧延清之室，以画石为床，盖石文如
画也，石体甚轻，出郅支国。上设紫琉璃帐，火齐屏风，
列灵麻之烛，以紫玉为盘如屈龙，皆用杂宝饰之。侍
者于户外扇偃，偃曰：‘玉石岂须扇而后清凉耶’？”侍者
乃却扇，以手摸之，方知有屏风也。又以玉精为盘，贮
冰于膝前，玉精与冰同其洁澈。侍者谓冰之无盘，必
融湿席。乃合玉盘拂之，落阶下，冰玉俱碎，偃以为乐。
《汉书王莽传》：天凤四年八月，莽亲之南郊，铸作威斗。
铸日大寒，百官人马有冻死者。

《后汉书冯异传》：王郎起，光武自蓟东南至饶阳芜蒌
亭，时天寒烈，众皆饥疲，异上豆粥。明旦，光武谓诸将
曰：“昨得公孙豆粥，饥寒俱解。”

《锺离意传》：“意辟大司徒侯霸府，诏部送徒诣河南。时
久寒，徒病不能行，路过弘农，意辄移属县，使作徒衣，
县不得已与之，而上书言状，意亦具以闻。光武得奏，
以见霸曰：‘君所使掾何乃仁于用心？诚良吏也’。”
《锺离意别传》：“严遵昔与光武俱为诸生，暮夜宿息，二
人寒不得寝卧，更相谓曰：‘豪贵忆此勿相忘。别后数
年，光武有天下’。”征遵不至。

《后汉书马援传》：“援征武陵五溪蛮，进营壶头，贼乘高
守隘，水疾，船不得上。会暑甚，士卒多疫死，援亦中病，
遂困，乃穿岸为室，以避炎气。”

《韦彪传》：彪以世承二帝更化之后，多以苛刻为能，因
盛夏多寒，韦彪上疏谏曰：“臣闻政治之本，必顺阴阳。
伏见立夏以来，当暑而寒，殆以刑罚刻急，郡国不奉
时令之所致也。”

《崔寔传》：“寔为五原太守。五原土宜麻枲，而俗不知织
绩。民冬月无衣，积细草而卧其中，见吏则衣草而出。
寔至官，斥卖储峙，为作纺绩织纴𦈌缊之具以教之，
民得以免寒苦。”

《销夏》汉桓帝时刘褒。〈一云刘宝〉画《云汉图》，见者觉热。又画
《北风图》，见者觉寒。

《拾遗记》：“汉灵帝初平三年，游于西园，起裸游馆千间，
采绿苔而被阶，引渠水以绕砌，周流澄澈，乘小舟以
游漾，使宫人乘之，选玉色轻体者，以执篙楫，摇漾于
渠中，其水清澄。以盛暑之时，使舟覆没，视宫人玉色
者，又奏招商之歌，以来凉气也。歌曰：‘凉风起兮日照
渠，青荷昼偃叶夜舒，惟日不足乐有馀，清丝流管歌
《玉凫》，千年万岁喜难逾’。”渠中植莲，大如盖，长一丈，南
国所献，其叶夜舒昼卷，一茎有四莲丛生，名曰夜舒
荷。亦云月出则叶舒，故曰望舒荷。帝盛夏避暑于裸
游馆，长夜饮宴。帝嗟曰：“使万岁如此，则上仙也。”宫人
二七已上，三六已下，皆靓妆而解上衣，惟著内衣，或
共裸浴。西域所献茵墀香，煮以为汤，“宫人以之浴浣，
使以馀汁入渠，名曰流香渠。又使内竖为驴鸣于馆
北，又作鸡鸣堂，多畜鸡，每醉乐，迷于天晓，内竖竞作
鸡鸣，以乱真声也。乃以炬烛投于殿前，帝乃惊悟。”
《续汉书。五行志》：“献帝初平四年六月，寒风如冬时。”
《后汉书东夷传》：“挹娄，古肃慎之国也。土气极寒，常为
穴居，好养豕，食其肉，衣其皮。冬以豕膏涂身，厚数分，
以御风寒。”

《广州先贤传》：罗威性至孝，遇寒，常以身温席，母乃寝。
夏月必撤帐而卧，曰：“吾供蚊蚋，恐去啮老母也。”
《魏志华陀传》：东阳陈叔山小男二岁，得疾，下利，常先
啼，日以羸困问华陀，陀曰：“其母怀躯，阳气内养，乳中
虚冷，儿得母寒，故令不时愈。”

《管宁传注》：“焦先自作一瓜牛庐，静扫其中，营木为床布草蓐其上，天寒时，构火以自炙。”

谢承《后汉书》：袁绍在河朔，至夏大饮，以避一时之暑，
号为“河朔饮。”

《英雄记》：袁尚熙被公孙康伏兵缚之，坐于冻地。尚曰：
“未死之时，寒不可忍。”谓康求席，熙曰：“头颅方行万里，
何席之为？”

《拾遗记》：吴主赵夫人，丞相达之妹，巧妙无双。权居昭
阳宫，倦暑，乃褰紫绡之帷，夫人曰：“此不足贵也。”权使
夫人指其意思焉，答曰：“妾欲穷虑尽思，能使下绡帷
而清风自入，视外无有蔽碍，列侍者飘然自凉，若驭
风而行也。”权称善，夫人乃扸发以神胶续之，神胶出
郁夷国，接弓弩之断弦，百断百续也。乃织为罗縠，累
月而成，裁之为幔，内外视之，飘飘如烟气轻动，而房
内自凉。时权常在军旅，每以此幔自随，以为征幕。舒
之则广纵数丈，卷之则内于枕中，时人谓之“丝绝。”
《吴志孙权传》注：魏文帝至广陵，临江观兵，有渡江之
志。权严设固守。时大寒冰，舟不得入江。帝见波涛汹
涌，叹曰：“嗟乎！固天所以隔南北也！”

销夏魏许使刘松辈，三伏之时，昼夜酣饮极醉，以为
避暑饮。傅咸作《感凉赋》曰：“夏日困于炎暑，旬日不过
自凉。以时之凉，作《感凉会》。”

《拾遗记》：“明帝即位二年，起灵禽之园。远方国所献异
鸟殊兽，皆畜此园也。昆明国贡嗽金鸟，人云：其地去
燃洲九千里出此鸟，形如雀而色黄，羽毛柔密，常翱
翔海上，罗者得之以为至祥。闻大魏之德，被于遐远，
故越山航海来献大国。帝得此鸟，畜于灵禽之园，饴
以真珠，饮以龟脑。鸟常吐金屑如粟，铸之可以为器。”
昔汉武帝时，有人献神雀，盖此类也。此鸟畏霜雪，乃
起小屋处之，名曰辟寒台。皆用水精为户牖，使内外
通光，而常隔于风雨尘雾。宫人争以鸟吐之金用饰
钗佩，谓之辟寒金。故宫人相嘲曰：“不服辟寒金，那得
帝王心。不服辟寒钿，那得君王怜。”于是媚惑者乱争
此宝金为身饰，及行卧，皆怀挟以要宠幸也。魏氏丧
灭，池台鞠为煨烬，嗽金之鸟，亦自翱翔矣。

辟寒荀奉倩与妇至笃，冬月妇病热，乃出中庭，自取
冷，还以身熨之。

《晋书曹摅传》：摅转洛阳令，时大雨雪，宫门夜失行马。
摅使收门士曰：“宫掖禁严，非外所敢盗，必是门士以
燎寒耳。”诘之，果服。

《王祥传》：“祥性至孝。母常欲生鱼，时天寒冰冻，祥解衣
将剖冰求之，冰忽自解，双鲤跃出，持之而归。”

《羊祜传》：“祜卒，帝素服哭之甚哀。是日大寒，帝涕泪霑
须鬓，皆为冰焉。”

《成公绥传》：“绥雅好音律，尝当暑承风而啸，泠然成曲，
因为啸赋。”

《晋朝杂事》：“永宁二年十二月，大寒，凌破河桥。”

《辟寒谢万》就太傅乞裘，自云畏寒。太傅答曰：“君妄语，
正欲以为豪具耳。若畏寒，无复胜绵者。”乃以三十斤
绵与万。

《世说》：郗嘉宾三伏之月诣谢公，炎暑薰赫，虽复当风
交扇，犹沾汗流漓。谢著故绢衣，食热白粥，晏然无异。
郗谓谢公曰：“非君几不堪此。”

《晋书韩伯传》：伯年数岁，至大寒，母为作襦，令伯捉熨
斗而谓之曰：“且著襦寻当作复裈。”伯曰：“不复须。”母问
其故，对曰：“火在斗中而柄尚热，今既著襦，下亦当煖。”
母甚异之。

《张骏传》：骏命窦涛筹进讨辛晏，从事刘庆谏曰：“霸王
不以喜怒兴师，必须天时人事然后起也，奈何以猛
寒攻城？”骏纳之。

辟寒葛仙公与客谈语，时天大寒，仙公谓客曰：“居贫
不能人人得炉火，请作一大火共致煖者。”仙公因吐
气，火赫然从口中出，须臾火满屋，客皆热脱衣笑。
《晋中兴书》：桓元入建康宫，逆风迅激，旌旗不立，法章
仪饰，一皆倾偃。是月酷寒。

《晋书王延传》：“延事亲色养，夏则扇枕席，冬则以身温
被。隆冬盛寒，体无全衣，而亲极滋味。”

“辟寒。石虎当严冰之时，作铜屈龙数千枚，各重数千
斤，烧如火色，投于水中，则池水恒温，名曰焦龙温池
引凤，文锦步障，萦蔽浴所，共宫人宠嬖者，解媟服宴
戏，弥于日夜，名曰清嬉浴室。浴罢，泄水于宫外水流
之所，名温香渠。渠外之人，争来汲取，得升合以归其
家人莫不怡悦。”至石虎破灭，焦龙犹在邺城池。
《齐书·崔怀慎传》：“怀慎父邪利，鲁郡太守。宋元嘉中，陷
魏。怀慎闻父陷没，即日遣妻布衣蔬食。父卒，怀慎绝
而复苏，载丧还青州，徒跣冰雪，土气寒酷，而手足不
伤，时人以为孝感。”

《褚伯玉传》：“伯玉少有隐操，寡嗜欲，居瀑布山，性耐寒
暑，时人比之王仲都。”

《谢超宗传》：超宗为义兴太守，昇明二年，坐公事免，诣
东府门自通。其日风寒惨厉，太祖谓四座曰：“此客至，
使人不衣自暖矣。”超宗既坐，饮酒数瓯，辞气横出，太祖对之甚欢，板为骠骑谘议。

《张冲传》：“冲辟州主簿，随从叔永为将帅，除绥远将军，
盱眙太守。永征彭城，遇寒雪，军人足胫冻断者十七
八，冲足指皆堕。”

《南史傅昭传》：“昭历位左户尚书，安成内史。郡溪无鱼，
或有暑月荐昭鱼者，昭既不纳，又不欲拒，遂馁于门
侧。”

《齐春秋》：“江革补国子生。王融、谢朓尝行还过候革。时
大寒雪，见革弊絮单席，而耽学不倦，嗟叹久之。”
《梁书。武帝本纪》：“帝勤于政务，孜孜无怠。每至冬月四
更竟，即敕把烛看事，执笔触寒，手为皴裂。”

《何远传》：远为武昌太守，武昌俗皆汲江水。盛夏远患
水温，每以钱买民井寒水，不取钱者则摙水还之。
《陈书。徐陵传》，太清二年使魏，是日甚热，其主客魏收
嘲陵曰：“‘今日之热，当由徐常侍带来’。陵即答曰：‘昔王
肃至此，为魏始制礼仪。今我来聘，使卿复知寒暑’。”
《洛阳伽蓝记》：元魏时，北边酋长遣子入侍，尝秋来春
去，以避中国之热，时人谓之“雁臣。”

销夏历城北有使君林。魏正始中，郑公征，三伏之际，
每率宾僚避暑于此。取大莲叶置砚格上，盛酒二升，
以簪剌叶，令与柄通屈，茎上轮菌如象鼻焉。持翕之，
名“碧筒酒。”

《洛阳伽蓝记》：“建中寺，普泰元年尚书令乐平王尔朱
世隆所立也。本是阉官司空刘腾宅，屋宇奢侈，梁栋
逾制。一里之间，廊庑充溢。堂比宣光殿，门匹乾明门，
博敞弘丽，诸王莫及也。腾诛，以宅赐王雍。建义元年，
世隆为荣追福，题以为寺，金花宝盖，遍满其中。有一
凉风堂，本腾避暑之处，凄凉常冷，经夏无蝇，有万年”
千岁之树也。

《酉阳杂俎》，魏使崔劼问少遐曰：“今岁奇寒，江淮之间
不乃冰冻。”少遐曰：“在此虽有薄冰，亦不废行，不似河
冰一合便胜车马。”

《北齐书张景仁传》，“景仁多疾，车驾或有行幸，在道宿
处，每赐步幛，为遮风寒。”

《赵王琛传》：琛子叡，显祖六年诏领山东兵数万，监筑
长城。于时盛夏，叡屏除盖扇，亲与军人同其劳苦。长
史宋钦道以叡冒暑，遣轝冰倍道追送。叡对之叹息
云：“三军之人皆饮温水，吾以何义，独进寒冰？”遂至销
液，竟不一尝。兵人感悦。

《大业杂记》：“炀帝临汾水，起汾阳宫，即管涔山河源所
出之处。当盛暑月，临河盥漱，即凉风凛然，如八九月。”
《唐书礼乐志》：“祭司寒黑牲一。”

《元和志》：“九成宫在麟游县西一里，即隋文帝所置仁
寿宫。至贞观五年，复修旧宫，以为避暑之所，改名九
成宫。”

《唐书马周传》：“臣伏读明诏，以二月幸九成宫。窃惟太
上皇春秋高，陛下宜朝夕视膳。今所幸宫，去京三百
里，本为避暑行也。太上皇留热处，而陛下走凉处。温
凊之道，臣所未安。”疏奏，帝称善。

魏徵《醴泉铭序》：“贞观六年孟夏，皇帝避暑九成宫。四
月甲申朔，旬有六日，上及中宫，历览台观，闲步西城，
俯察厥土，微觉有润，因而以杖导之，有泉，随而涌出，
乃承以石槛，引为一渠。其清若镜，味甘如醴。”

《建康实录》：“贞观二十年七月，宴五品以上于飞霜殿，
丝竹递奏，群臣上寿，赐绫锦。殿在元武门北，因地形
高敞，层楼三成，引水为洁渌池，以涤炎暑。”

辟寒《郭元》振为安西大都护时西突厥首领乌质勒
部落强盛款塞通和元振就其牙帐许会军事时天
大雪元振立于帐前与乌质勒言议须臾雪深风冻
元振未尝移足。

《唐书张说传》：始武后末年为泼寒胡戏，中宗尝乘楼
纵观，至是，因四夷来朝，复为之。说上疏曰：“乞寒泼胡，
未闻典故。裸体跳足，汨泥挥水，盛德何观焉！”纳之
辟寒。刘晏五鼓入朝，时寒中路，见卖蒸胡处热气腾
辉，使人买以袍袖包裙褐底啖之，谓同列曰：“美不可
言。”

苏晋作曲室寒饮，名“酒窟”，又地二，每一塼铺一瓶酒，
计砖约五万枚。寒日率友朋次第饮，取尽而已。
《五色线》元宗幸绣岭宫，以行宫狭隘，将避暑于佛寺。
上谓高力士曰：“姚崇多计策。”往觇之。回曰：“姚崇方乘
小驷，按辔木阴下。”上曰：“吾得之矣。”遽命小驷，顿忘烦
溽。

《明皇十七事》：元宗好神仙，往往诏郡国征奇士。有张
果者，则天时闻其名，不能致。上函召之，乃与使偕至，
其所为变怪不测。上谓力士曰：“吾闻奇士至人，外物
不能败其中，试饮以菫汁，不死者乃奇士也。”会天寒
甚，乃使以汁进果，果遂饮尽三卮，醇然如醉。

元宗尝幸东都，天大旱且暑。时圣善寺有竺干僧无
畏，号三藏，善召龙致雨之术。上遣力士疾召，无畏奏：
“旱数当耳，召龙兴云，烈风迅雷，适足以暴物，不可为
也。”上强之，又曰：“苦暑人病矣。虽暴风疾雷，亦足快意无畏不得已，乃奉诏。有司为陈请雨具，而幡幢像设
甚备。无畏笑曰：“斯不足致雨。”悉令彻之。独盛一钵水，
以刀搅旋之，胡言数百咒水。须臾，有若龙状，其大类
指，赤色，首啖水上，俄复没于钵中。无畏复以刀搅水
咒者三。顷之，白气自钵中兴，如炉烟，直上数尺，稍引
出讲堂外。无畏谓力士曰：“宜去，雨至矣。”力士亟驰而
去，还顾，见白气疾旋，自讲堂出，若一疋素练者。既而
昏霾，大风震雷以雨，力士才及天津桥之南，风亦随
马而至矣。衢中大树多拔，力士比复奏，衣尽霑湿
辟寒。开元二年冬至，交趾国进犀一株，色黄如金。使
者请以金盘置于殿中，温温然有煖气袭人。上问其
故，使者对曰：“此辟寒犀也。顷自隋文帝时，本国曾进
一株，直至今日。”上甚悦，厚赐之。

《庐陵宫下记》：明皇起凉殿，拾遗陈知节上疏极谏，上
令力士召对，时暑毒方甚，上在凉殿座后，水激扇车，
风猎衣襟。知节至，赐坐石榻，阴霤沉冷，仰不见日，四
隅积冰成山，帘水飞洒，坐内含冻。复赐冰屑麻饭，陈
体生寒粟，腹中雷鸣，再三请起，方许，上犹拭汗不已。
陈才及门，遗泄狼籍。逾日复召，谓曰：“卿论事宜审，勿
以己方万乘也。”

《开元天宝遗事》：“李白于便殿对明皇撰诏诰，时十月
大寒，冻笔莫能书字，帝敕宫嫔十人侍于李白左右，
令各执牙笔呵之，遂取而书其诏。”其受圣眷如此。
岐王少惑女色，每至冬寒，手冷不近于火，惟于妙妓
怀中揣其肌肤，称为“煖手，常日如是。”

岐王有玉鞍一面，每至冬月则用之，虽天气严寒，则
此鞍在上坐，如温火之气。

申王每至冬月有风雪苦寒之际，使宫妓密围于坐
侧，以御寒气，自呼为“妓围。”

《销夏》：申王㧑有肉疾，腹垂至骭，每出则以白练束之，
至暑月，常骭息不可过。元宗诏南方取冷蛇二条赐
之，蛇长数尺，色白，不螫人，执之冷如握冰。申王腹有
数约，夏月置于约中，不复觉烦暑。

《开元天宝遗事》：“贵妃初承恩诏，与父母相别，泣涕登
车。时天寒，泪结为红冰。”

贵妃素有肉体，至夏苦热，常有肺渴，每日含一玉鱼
儿于口中，盖藉其凉津沃肺也。

贵妃每至暑月，常衣轻绡，使侍儿交扇鼓风，犹不解
其热。每有汗出，红腻而多香。或拭之于巾帕之上，其
色如桃红也。

杨国忠于冬月，常选婢妾肥大者，行列于前以遮风，
盖藉人之气相暖，故谓之“肉阵。”

杨氏子弟，每至伏中取大冰，使匠琢为山，周围于宴
席间。座客虽酒酣而各有寒色，亦有挟纩者，其骄贵
如此。

长安富家子刘逸、李闲、卫旷，家世巨豪，而好接待四
方之士。疏财重义，有难必救，真慷慨之士，人皆归仰
焉。每至暑伏中，各于林亭内植画柱，以锦绮结为凉
棚，设坐具，召长安名妓间坐，递相延请，为避暑之会，
时人无不爱羡也。

王元宝家有一皮扇子，制作甚质。每暑月宴客，即以
此扇子置于坐前，使新水洒之，则飒然风生，巡酒之
间，客有寒色，遂命撤去。明皇亦尝差中使去取看，爱
而不受。帝曰：“此龙皮扇子也。”

《王元宝》每至冬月大雪之际，令仆夫自本家坊巷口，
扫雪为迳路，躬亲立于坊巷前，迎揖宾客。就本家具
酒炙宴乐之，为“煖寒之会。”

唐内库中有“七宝砚罏”，曲尽其巧。每至冬寒砚冻，置
于罏上，砚冰自消，不劳置火。冬月，帝常用之。

唐内库一酒杯，青色而有纹如乱丝，其薄如纸，于杯
足上有镂金字，名曰“自煖。”杯上令取酒注之，温温然
有气，相炊如沸汤。遂收于内藏。

《销夏》天宝中，御史大夫王𫟹有罪赐死，县官簿录𫟹
太平坊宅，数日不能遍。宅内有自雨亭，从檐上飞流
四注。当夏处之，凛若高秋。

《辟寒》韦陟有寒疾，房尚书使子弟问之，卧内悉藉茵
毯袜而登阶，侍婢皆笑。

《杜阳杂编》：“李辅国家藏珍玩，皆非人世所识。夏则于
堂中设迎凉之草，其色类碧，而干似苦竹，叶细于杉，
虽若干枯，未尝雕落。盛暑束之窗户间，而凉风自至。
凤首木高一尺，雕刻鸾凤之状，形以枯槁，毛羽脱落
不甚尽。虽严凝之时，置诸高堂大厦之中，而和煦之
气如二三月，故列名为‘常春木，纵烈火焚之，终不焦’”
黑焉。

元载《紫绡帐》，得于南海溪洞之酋帅，即“鲛绡之类也。
轻疏而薄，如无所碍，虽属凝冬，而风不能入，盛夏则
清凉自至，其色隐隐焉，不知其帐也。”

《销夏》长安人每至暑月，以锦结为凉棚，设坐具，为避
暑会。

《衣冠盛事》：德宗幸金銮殿，问学士郑馀庆曰：“近日有
衣作否？”馀庆对曰：“无之。”乃赐百缣，令作寒服辟寒。唐韦绶在翰林，德宗常至其院，韦妃从幸，会绶
方寝，学士郑𬘡欲驰告之，帝不许。时大寒，帝以妃蜀
缬袍覆而去。

白少傅分司东洛，日以诗酒自娱。卢尚书简辞有别
墅，近伊水，亭榭清峻。方冬，与群从子侄同登，眺望嵩
洛，既而霰雪微下，因说“镇金陵时江南多山水，见居
人以叶舟浮泛，就食菰米鲈鱼，念之不忘。逡巡，忽有
二人衣蓑笠循岸而来，牵引篷艇，船头覆清幕，中有
白衣人与衲僧偶坐。船后有小灶，安铜甑而炊，小僮”
烹煮。溯流过于槛前，闻舟中吟笑方甚，卢叹其高逸，
不知何人。问之，言“是白与僧。佛光自建春门往香山
精舍。”

《云仙杂记》：“长安冰雪，至夏月则价等金璧。白少傅诗
名动于闾阎，每需冰雪，论筐取之，不复偿价，日日如
是。”

《杜阳杂编》：顺宗即位岁，拘弭国贡常坚冰，云其国有
大凝山，中有冰，千年不释。及赍至京师，洁冷如故，虽
盛暑赭日，终不稍消，嚼之即与中国者无异。

《云仙杂记》：韩愈刺潮州，尝暑中出张皂盖，归而喜曰：
“此物能与日轮争功，岂细事耶？”

《清异录》：“宝历元年，内出清风饭制度，御庖令造进。”法
用水晶饭、龙精粉、龙脑末、牛酪浆，调毕，入金提钮釭，
垂下水池，待其冷透供进，惟大暑方作。

《酉阳杂俎》：“宝历中，邑客十馀人逃暑会饮。忽暴风雨，
有物坠如玃，两目睒睒。众人惊伏床下，倏忽上阶，历
视众人，俄失所在。”

南中有虫名“避役”，应一日十二辰。其虫状如蛇医，脚
长，色青赤，肉鬣，暑月时见于篱壁间，俗见者多称意
事，其首倏忽更变为十二辰状。段成式再从兄寻常
睹之。

《神异经》，文宗延学士于内庭，讨论经义。李训讲《周易》
微义，颇叶于上意。时方盛夏，遂命取冰玉腰带及辟
暑犀如意以赐训，训谢之，上曰：“如意足以与卿为谈
柄也。”

《杜阳杂编》：“武宗皇帝会昌九年，扶馀国进火玉三斗，
色赤，长半寸，上尖下圆，光照数十步，积之可以燃鼎。
置之室内，则不复挟纩。”

《剧谈录》：“朱崖李相国德裕宅在安邑坊东南隅，桑道
茂谓为玉碗舍，宇不甚宏侈，而制度奇巧，其间怪石
古松，俨若图画。在文宗、武宗朝，方秉化权，威势与恩
泽无比，每好搜掇殊异，朝野归附者多求宝玩。献之
尝因暇日休澣，邀同列宰相及朝士宴语。时畏景赫
曦，咸有郁蒸之病，轩盖候门，已及亭午，搢绅名士，交”
扇不暇，将期憩息于清凉之所。既而延于小斋，不甚
高敞，四壁施设，皆古书名画，俱有炎烁之虑。及别列
坐开樽，烦暑都尽。良久，觉清飙爽气，凛若高秋，备设
酒肴，及昏而罢。出户则火云烈日，熇然焦灼。有好事
者求亲信问之，云“此日唯以金盆贮水，渍白龙皮置
于座末。龙皮有新罗僧得自海中，云‘海旁有居者，得
之于渔扈。其初以为鳞介之属，曾有老人见而识之，
僧知相国好奇，因以金帛赎之而献。又煖金带、辟尘
簪，皆希代之宝’。”及南迁，悉为恶溪沉溺，使昆仑没水
求之，在鳄鱼穴不能取。

《唐书李德裕传》：“旧制，岁杪运内粟赡黎。巂州诸戍，常
以盛夏至，地苦瘴毒，辇夫多死。德裕命转邛、雅粟，以
十月为漕始，先夏而至，馈者不涉炎月，远民乃安。
辟寒，唐宣宗命方士作丹饵之。病中热，不敢衣绵拥
炉，冬月冷坐殿中，宫人以金盆置麸炭火少许进御，
止煖手而已，禁闼。因呼麸火”为“星子炭。”

《熊翻》每岁寒会客至酒半，阶前旋杀羊，令众客自割，
随所好者，彩绵系之，记号毕，烝之，各自认取，以刚竹
刀切食，一时盛行，号“过厅羊。”

《销夏》李宗闵善饮酒，与宾僚宴，暑月临水，以荷为杯，
满酌密系，将近入口，以著刺之，不尽则重饮。

《摭言》：韦澳、孙宏，大中时同在翰林。盛暑，上在太液池
中宣二学士。既赴召，中贵人颇以𫄨绤为讶。初殊未
悟，及就坐，但觉寒气逼人，熟视有龙皮在侧。寻宣赐
银饼馅，食之甚美，既而醉以醇酎。二公因兹苦河鱼
者数夕。上笑曰：“卿不耐事，朕日进十数，未尝有损。”银
饼馅皆乳酪膏腴所制也。

《杜阳杂编》：大中中，日本国王子来朝，善围棋。上敕顾
师言待诏为对手王子出楸玉局、冷煖玉棋子云：“本
国之东三万里有集真岛，岛上有凝霞台，台上有手
谈池，池中出玉棋子，不由制度，自然黑白分焉。冬温
夏冷，故谓之‘冷暖玉’。”

咸通九年，同昌公主出降，有却寒帘，类玳瑁斑，有紫
色，云“却寒之鸟骨所为也。”

公主。一日大会韦氏之族于广化里，玉馔俱陈，暑气
将甚，公主命取澄水帛，以水蘸之，挂于南轩，满座皆
思挟纩。澄水帛长八九尺，似布轻细，明薄可鉴，云“其
中有龙涎，故能消暑毒也《唐诗纪事》：欧阳迥与僧可朋为友。是岁酷暑中，欧阳
命僚纳凉于净众寺，依林亭列樽俎，寺外皆耕者曝
背，烈日中耘田，击腰鼓以适倦，可朋遂作《耘田鼓诗》
以贽欧阳，遽命撤饮。诗曰：“农舍田头鼓，王孙筵上鼓。
击鼓兮皆为鼓，一何乐兮一何苦。上有烈日，下有焦
土。愿我天翁，降之以雨。”

《云仙杂记》：“霍仙鸣别墅在龙门，一室之中开七井，皆
以雕镂木盘覆之。夏月坐其上，七井生凉，不知暑气，
辟寒供奉官罗承嗣住州西，邻人每夜闻击物声，穴
隙视之，乃知寒冻齿相击耳。赠之毡，坚不受。妻母来，
其女方食其枕中豆，赠之米面，亦不敢纳，遂挈其家
居州南。”

吕徽之，安贫乐道，常逃其名，以耕渔自给。一日，诣富
家易谷种，大雪立门下，闻阁中有吟哦声，乃一人分
韵得“滕”字，苦金弗就，先生不觉失笑。众诘其故，先生
因举滕王蛱蝶事，众请足之，先生援笔立就，既敏且
工，问其姓字，终不肯言。众惊讶曰：“尝闻吕处士名，欲
一见而不得。先生岂其人耶？我农家，安知吕处士与”
之，谷怒曰：“我岂可以货取耶？”不受。刺船去，遣人遥尾
其后。路甚僻远，识其所而返。雪晴，往访焉，惟草屋一
间，家徒四壁，值先生不在。忽米桶中有人，乃先生妻
也，因天寒无衣，故坐其中。

王元苦病风月，终于贫病。妻黄氏共持雅操，每遇得
句，寒夜必先起然烛，供具纸笔，元甚重之。有《听琴》诗
曰：“拂琴开素匣，何事独嚬眉。古调俗不乐，正声公自
知。寒泉出涧涩，老桧倚风悲。纵有来听者，谁堪继子
期。”好事者画为图簇。

阳翟县有杜生者，不知其名，邑人但谓之“杜五郎。”所
居去县三十馀里，唯有屋两闲，其前空地丈馀，杜生
不出篱门几三十年矣。黎阳尉孙某曾往访之，气韵
闲旷，言词精简，有道之士也。盛寒但布袍草履，室中
枵然一榻而已。于时方有军事，夜半未卧，疲甚，孙遂
及此，不觉洒然。

颜斐字文林为京兆尹课民当输租时车牛各致薪
两束为冬寒冰炙笔砚。

《遵生八笺》唐有老人，遇老妪持旧裀，以半千售之。有
波斯国人见之曰：“此是冰蚕所织。”暑月置之座傍，满
座皆凉，酬以千万。

《旧唐书西戎传》：“拂菻国王，至盛暑之节，人厌嚣热，乃
引水潜流，上遍于屋宇。机制巧密，人莫之知。观者惟
闻屋上泉鸣，俄见四檐飞溜悬波，如瀑激气成凉风。
其巧妙如此。”

《唐书南蛮传》：“林邑献五色鹦鹉。白鹦鹉数诉寒，有诏
还之。”

《酉阳杂俎》：“临巴县有雁翅泊，泊旁无树木，土人至春
夏常于此泽罗雁鸟，取其翅以御暑。”

《五代史郭崇韬传》：庄宗患宫中暑湿不可居，思高楼
避暑。宦官进曰：“臣见长安全盛时，大明兴庆宫楼阁
百数，今大内不及故时卿相家。”庄宗曰：“吾富有天下，
岂不能作一楼？”乃遣宫苑使王允平营之。宦官曰：“郭
崇韬眉头不伸，常为租庸惜财用，陛下虽欲有作，其
可得乎？”庄宗乃使人问崇韬曰：“昔吾与梁对垒于河
上，虽祁寒盛暑，被甲跨马，不以为劳。今居深宫，荫广
厦，不胜其热，何也？”崇韬对曰：“陛下昔以天下为心，今
以一身为意，艰难逸豫，为虑不同，其势自然也。愿陛
下无忘创业之难，常如河上，则可使繁暑坐变清凉。”
庄宗默然，终遣允平起楼。崇韬果切谏宦官曰：“崇韬
之第，无异皇居，安知陛下之热。”由是谗间愈入。
《清异录》：明宗天资恭俭，尝因苦寒，左右进蒸黄透绣
袄子，不肯服，索托罗毡袄衣之。

《五代史南唐世家》：李昇盛暑未尝张盖操扇，左右进
盖，必却之，曰：“士众尚多暴露，我何用此？”

《吴峦传》：“峦善抚士卒，天大寒，裂其帷幄以衣士卒，众
皆爱之。”

《清异录》：“士人暑天不欲露髻，则顶矮冠。清泰间，都下
星货铺卖一冠子，银为之，五朵平云，作三层安置，计
止是梁朝物，匠者遂依效造小样求售。”

《五代史契丹传》：“萧翰闻德光死，北归。有同州郃阳县
令胡峤为翰掌书记，随入契丹。周广顺三年，亡归中
国，略能道其所见云。至黑榆林，时七月寒如深冬。又
明日，入斜谷，谷长五十里，高崖峻谷，仰不见日，而寒
尤甚。”

《闻见前录》：范鲁公质举进士，周祖自邺举兵向阙，京
师乱，鲁公隐于民间。一日坐封丘巷茶肆中，有人貌
怪陋，前揖曰：“相公无虑。”时暑中，公所执扇，偶书“大暑
去酷吏，清风来故人”诗二句。其人曰：“世之酷吏冤狱，
何止如大暑也？公他日当深究此弊。”因携其扇去。公
惘然久之，后至祅庙后门，见一土偶短鬼，其貌肖茶
肆中见者，扇亦在其手中，公心异焉。乱定，周祖物色
得公，遂至大用。公见周祖首建议律条繁广，轻重无
据，吏得以因缘为奸，周祖特诏详定，是为刑统《五代史突厥传》：“牛蹄，突厥人身牛足，其地尤寒，水曰
葫芦河，夏秋冰厚二尺，春冬冰彻底，常烧器销冰乃
得饮。”

《销夏》蜀孟知祥其军战胜董璋，时军中暑热，知祥巡
行抚问，三军忻然，如热而濯。

《清异录》：吴越称霅上瓜，钱氏逃暑，取一瓜，各言子之
数，言定剖观负者张筵，谓之“瓜战。”

宜春王从谦拟下邳侯革华体作《夏清侯传》云：“侯姓
干氏，讳秀，字耸之，渭川人也。秀生而操持凛然，不日
间昂霄耸壑，姿态猗猗。久之，材坚可用。时秦王病暑，
席温为王常侍，不称旨。有言秀甚忠，能碎身为王，得
之必如意。”王亟召使者，驾追锋车，旁午于道。既至引
对，王大悦，诏柄臣金开剖析其材，刮削其麤，编度令
合，又教其方直缜密，于是风采一变。赐姓名为平莹，
封夏清侯，实食嶰谷三百户。自此槐殿虚敞，玉窗邃
深。莹专奉起居，往往以身藉莹，如超热海，登广寒宫。
王谓左右：“莹每近吾，则四体生风，神志增爽，虽古清
卿清郎，何以尚兹！”

《国老谈苑》：宋太祖尝冬月彻兽炭，左右启曰：“今日苦
寒。”上曰：“天下民寒者众，朕何独温愉哉！”

《宋史赵普传》：“旧制，宰相以未时归第，是岁大热，特许
普夏中至午时归私第。”

《杨业传》：“代北苦寒，人多服毡罽，业但挟纩露坐治军
事，旁不设火，侍者殆僵仆，而业怡然无寒色。”

辟寒陶谷妾，本党进家姬。一日雪下，谷命取雪水煎
茶，问曰：“党家有此景否？”曰：“彼麤人，安识此景？但能于
销金帐下，浅斟低唱，饮羊羔美酒耳。”

《宋史陈尧佐传》：“尧佐为京西转运使，后徙河东路，以
地寒民贫，仰石炭以生，奏除其税。”

《陈尧叟传》：尧叟迁广南西路转运使，岭南地气蒸暑，
为植树凿井，每三二十里置亭舍，具饮器，人免暍死
辟寒。宋苏易简为学士，太宗问物品何珍，对曰：物无
定味，适口者珍，臣只知虀为美。臣尝一夕寒甚，拥炉
痛饮，半夜吻燥，中庭月明，残雪中覆一盂虀，连咀数
茎，此时自谓上界仙厨，鸾脯凤胎，殆恐不及，欲作《冰
壸先生传》。因循未果也。上笑而然之。

《侍儿小名录》：寇莱公镇北门，有善歌者至庭，公取金
锺独酌，令歌数阕赠之。束彩侍儿倩桃自内窥之，为
诗呈公云：“夜冷衣单手屡呵，幽窗轧轧度寒梭。腊天
日短不盈尺，何似妖姬一曲歌。”

《清异录》：庐山白鹿洞，游士辐辏，每冬寒醵金市乌薪，
为御冬备，号“黑金社。”十月旦日，命酒为毡炉会，盖御
密窗，家张置毯褥，以是日始也。

销夏：宋时馆职，暑月许开角门，于大庆殿廊纳凉，因
石曼卿被酒，叩殿求对，寻有约束，自后不复开矣。
《谈苑》：仁宗暑月不挥扇，以拂子驱蚊蝇而已。冬月不
预炉，医者云：“体备中和之气则然。”

仁宗袷享之际，雪寒特甚，上秉圭露腕侍祠，诸臣裹
手执笏，见上恭虔，皆恐惕揎袖。

《宋史王素传》：“素请帝祷于郊，帝曰：‘明日诣醴泉观’。素
曰：‘醴泉之近，犹外朝耳，岂惮暑不远出耶’？”帝悚然，更
诏诣西太一宫。

销夏赵清献在钱塘州宅之东消暑堂。堂后旧据城
𬮱，为屋五间，下瞰虚白，堂不甚高大，而最据一州之
胜，谓之“高斋。”

《宋史胡瑗传》：“瑗教授湖州，教人以身先之，虽盛暑必
公服坐堂上，严师弟之礼。”

辟寒张九歌，庆历中居住京，虽盛冬单衣，流汗浃面。
燕王奇之，尝召见，与之酒。岁馀见王曰：“将远游，故来，
别有小技，欲以悦王。”乃索黄罗，叠剪为蜂蝶状，随剪
飞去，莫知其数。少顷呼之，蜂蝶皆来，复为罗。王曰：“吾
寿几何？”曰：“与开宝寺浮图齐。”后浮图灾，王亦薨。
宋子京多内宠，后庭曳罗绮者甚众。尝宴于锦江，微
寒，命取半臂，诸婢各送一枚，凡十馀枚皆至。子京视
之茫然，恐有厚薄之嫌，竟不敢服，忍冻而归。

司马光《续诗话》：嘉祐末，仁宗复修故事，命群臣赏花
钓鱼，和御制诗。是日微阴寒，韩魏公诗曰：“轻云阁雨
迎天仗，寒色留春入寿杯。二十年前曾侍宴，台司今
日喜重陪。”

《销夏》张子通既贵，其弟子游好歌薤，露暑月，衣犊鼻，
纳凉门庑。值里巷丧车过，必径趋群挽中，声调清壮，
抑遏中节，或至郊外，通夕而归。

吕公著居家，夏不排窗，不挥扇。一日盛夏，杨大夫器
之，吕公甥也。将赴镇戎军倅辞公，公于西窗烈日中，
冠裳对饮三杯，器之汗流浃背，公凝然不动。

《石林诗话》：常待制秩居汝阴，与王深父皆有盛名于
嘉祐、治平之间，屡召不至，虽欧阳文忠公亦重推礼
之。其诗所谓“笑杀颍川常处士，十年骑马听朝鸡”者
是也。熙宁初，荆公当国，力致之，遂起判国子监太常
礼院，声誉稍减于前。尝一日大雪趋朝，与百官待门
于仗舍，时秩已衰寒甚，不可忍，喟然若有所恨者，乃举文忠诗以自戏曰：“冻杀颍川常处士，也来骑马听
朝鸡。”

辟寒清泉香饼人以一箧遗欧公。清泉，地名也。香饼，
石炭也，用以焚香，一饼之火，可终日不寒。

《宋史陈规传》：“规知顺昌府，会刘锜引兵赴京，留守过
郡境，规出迎，坐未定。传：金人已入京城，时方剧暑，规
谓锜毋多出军，第更队易器，以逸制劳，蔑不胜矣。”
《五行志》：“庆元二年，泰宁县耕夫得镜，厚三寸，径尺有
二寸，照见水底，与日争耀，病热者对之心骨生寒，
辟寒。”朱冲多买弊衣，择市妪之善缝纫者，成衲衣数
百，当大寒雪，尽以给冻者。

《老学庵笔记》：“老叶道人，龙舒人。不食五味。年八十八，
平生未尝有疾。居会稽舜山，天将寒，必增屋瓦，补墙
壁，使极完固。下帷设帘，多储薪炭，杜门终日。”

《道山诗话》：元祐丁卯十一月雪中，予过范尧夫于西
府。先有五客在，因众人论说民间利害，公甚喜。书室
中无火，坐久寒甚，公命出酒，与坐客各举两大白，公
曰：“说得通透，令人心神融荡。”

辟寒范丞相、司马太师俱以闲官居洛中，余时待次
洛下，一日春寒中谒之，先见温公，时寒甚，天欲雪，温
公命至一小书室中坐，对谈久之，炉不设火，语移时，
主人设栗汤一杯而退。后至留司御史台见范公，才
见主人，便言“天寒远来不易。”趣命温酒，大杯满釂，三
杯而去。

“锁锁帽”，出《回纥》。用锁锁木根制之为帽，火烧不灭，亦
不作灰。可配火鼠布，能辟寒。

铁脚道人尝爱赤脚走雪中，兴发则朗诵《南华秋水
篇》，嚼梅花满口，和雪咽之，曰：“吾欲寒香沁入肺腑”，
销夏黄实自言为发运使，大暑泊清淮楼，见米元章
衣犊鼻，自涤砚于淮口，索箧中一无所有，独得小龙
团二饼，亟遣人送入，趁其涤砚未毕也。

《清波杂志》：“东坡自海外归毘陵，病暑，著小冠，披半臂
坐船上，夹运河，千万人随观之。坡顾坐客曰：‘莫看杀
我，否则素知。彼民爱慕，坡亦眷眷此地，而不忘
锁夏。东坡云：‘予前后守倅馀杭凡五年，夏秋之间，蒸
热不可过，独中和堂东南角，下瞰海门，洞视万里，三
伏常萧然也’’。”

辟寒东坡卧病逾月请郡不许，复直玉堂，十一月一
日锁院，是日苦寒，诏赐宫烛法酒。

《却扫编》：张文定公安道平生未尝不衣冠而食。尝暑
月与其婿王巩同饭，命巩褫带，而己衫帽自如。巩顾
见不敢，公曰：“吾自布衣诸生，遭遇至此，一饭皆君赐
也。享君之赐，敢不敬乎？子自食某之食，虽衩衣无害
也。”

《避暑录话》：韩持国许昌私第，凉堂深七丈，盛夏犹谓
不可居，因问常颖士：“郊居凉乎？”常曰：“野人无修檐大
厦，旦起不畏车马尘埃之役，胸中无他念，露形挟扇，
投足木床，视木阴东摇则从东，西摇则从西耳。”韩亟
止曰：“汝勿言，吾心凉矣。”

《销夏》韩持国喜声乐，遇极暑，辄求避屡徙。不如意则
卧一榻，使婢执板缓歌不绝声，展转徐听，或颔首抚
掌，与之相应，往往不复挥扇。

《杭州府志》：韩𠈁胄当国，贿行无极，一时奔竞蝇集其
门。有弟仰胄为知阁门事，颇与密议，时人谓之大小
韩。一日有优剧者为进取不偶状，诣卜问休咎，卜作
而言曰：“君命甚佳，但五星财帛宫若有所损，即欲亨
达，先须见小寒，更望成事，必见大寒可也。”闻者皆匿
笑不止。

《清波杂志》：“使北者，冬月耳白即冻堕，急以衣袖摩之
令热，以手摩即触破。煇出疆，以二月旦过淮，虽办绵
裘之属，俱置不用，亦尝用纱为服衣障尘，及致闲闷，
亦除去。然马上望太行山，犹有积雪。同涂官属有至
黄龙者，云燕山以北苦寒，冻宜然。凡冻欲死者，未可
即与热物，待其少定，渐渐苏醒，盖恐冷热相激
辟寒。”政和中，济南府禹城县孝义村崔志有女甚孝。
母卧病久冬，忽思食鱼而不可得。其女曰：“闻昔者王
祥卧冰，得鱼想不难也。”兄弟皆曰：“尽信书则不如无
书，汝女子，何妄论古今？”女曰：“不然。父母有儿女者，本
欲养生送死，兄谓女不能耶。”乃同乳媪焚香誓天，即
往河中卧冰。凡十日，果得鱼三尾，鳞鬣稍异，归以馈
母，食之所病顿愈。人或问方卧冰时，曰：“以身试冰，殊
不觉寒也。”

《清波杂志》：宣和崇尚道教，林灵素为之宗主。一日盛
暑亭午，上在水殿热甚，诏灵素作法祈雨。久之，奏云：
“四渎上帝皆命封闭，唯黄河一路可通，但不能及外。”
诏亟致之。俄震雷大䨙，䨙皆浊流，俄顷即止。中使自
外入，言内门外赫日自若。徽宗益神之。

《谈苑》：“辽地大寒，匕箸必于汤中蘸之，方得入口，不尔
与热肉相沾不肯脱。”石鉴奉使，不曾蘸箸，以取榛子，
沾唇如烙，皮脱血流，淋漓衣服上。

《老学庵笔记》：赵相挺之使辽，方盛寒，在殿上，辽主忽顾挺之耳，愕然，急呼小吏指示之，盖阉也。俄持一小
玉合子至，合中有药，色正黄，涂挺之两耳周匝而去，
其热如火。既出殿门，主客者揖贺曰：“大使耳，若用药
迟，且拆裂缺落，甚则全耳皆堕而无血。”扣其玉合中
药为何物，乃不肯言，但云：“此药市中亦有之，价甚贵”，
方匕直钱数千。某辈早朝遇极寒即涂少许。吏卒辈
则别有药，以狐溺调涂之亦效。

己酉春，辽移文境上曰：“皇帝生日，本是七月，今为南
朝使人冒暑不便，已权改作九月一日，其内乡之意，
亦可嘉也。”

辟寒高宗践祚之初，躬持俭德。一日语宰执曰：“向自
相州渡大河，荒野中甚寒，烧柴借半破磁盂，温汤浇
饭茅檐下，与汪伯彦同食。”今不敢忘。

宋范成大《元日登钓台记》云：“二十九日登舟，大雪不
可行。三十日发富阳，雪满千山，江色沉碧，但小霁风
急寒甚。披使金时所作绵袍，戴毡帽，坐船头纵观，不
胜清绝。剡溪夜汎景物未必过此。除夜宿桐庐。癸巳
岁正月一日，至钓台，率家人子登台，讲元正礼，谒二
先生祠，登绝顶，扫雪，坐平石上，诸山皓然，冻云不开”，
境过清矣。臧获亦贪殊景。忍寒犯滑来登始予自绍
兴己卯岁及今奉役盖三过钓台。薄宦区区如此岂
惟愧羊裘公见篙师滩子惭颜亦厚。乃刻数字于右
庑柱间而宿西口。

《销夏》周益公夫人妒，有媵，公盼之，夫人縻之庭。公过
之，当炎暑，以渴告，公以杯水酌之，夫人窥于屏曰：“好
个相公，为婢取水。”公笑曰：“独不见建义井者乎？”
辟寒杨诚斋夫人罗氏，年七十馀，居寒月，黎明即起
诣厨，躬作粥一釜，遍享奴婢，然后使之服役。其子东
山启曰：“天寒，何自苦如此？”夫人曰：“奴婢亦人子也，清
晨寒”冷，须使其腹中略有火气，乃堪使耳。我自乐此，
不知寒也。

《乾淳岁时记》：“禁中避暑，多御复古、选德等殿及翠寒
堂纳凉。长松修竹，浓翠蔽日，层峦奇岫，静窈萦深。寒
瀑飞空，下注大池可十亩，池中红白菡萏万柄，盖园
丁以瓦盎别种，分列水底，时易新者，庶几美观。又置
茉莉、素馨、建兰、麝香藤、朱槿、玉桂、红蕉、阇婆薝卜等
南花数百盆于广庭，鼓以风轮，清芬满殿。御笐两旁”，
各设金盘数十架，积雪如山。纱厨后先，皆悬挂伽兰
木、真蜡、龙涎等香珠百馀，蔗浆金碗，珍果玉壶，初不
知人间有尘暑也。闻洪景卢学士尝赐对于翠寒堂，
当三伏中，体粟战栗，不可久立。上问故，笑遣中贵人
以北绫半臂赐之，则境界可想见矣。

销夏。淳熙十一年六月初一日，连驾过宫，太上命提
举传旨：“盛暑请官家免拜，至内殿起居。”太上令小内
侍扶掖，免拜，谢恩太后处亦免拜。太上邀官里便背
见，至冷泉堂进早膳讫。太上宣谕云：“今岁比常年热
甚。”上起答云：“伏中正要如此。”太上云：“今日且留在此
纳凉，到晚去。或三省有紧切文字，不妨就幄次进呈。”
上领旨，遂同至飞来峰看放水帘。时荷花盛开，太上
指池心云：“此种五花同干。”近伯圭自湖州进来，前此
未见也。堂前假山，修竹古松，不见日色，全无暑气。后
苑小厮儿三十人，打息气，唱《道情》，太上云：“此是张抡
所撰鼓子词。”后苑进沆瀣浆，雪浸白酒，上起奏曰：“此
物恐不宜多吃。”太上曰：“不妨，反觉爽快。”上曰：“毕竟伤
脾。”太上首肯。因闲说：宣和间，公公每遇三伏，多在碧
玉壶及风泉馆、万荷庄等处纳凉。此处凉甚，每次侍
宴，虽极暑中，亦著衲袄儿也。命小内侍宣张婉容至
清心堂抚琴，并令棋童下棋，及令内侍投壶赌赛利
物则剧。官家进水晶提壶连索儿，可盛白酒二斗，白
玉双莲杯柈碾玉香脱儿一套，六个大金盆一面，盛
七宝水戏。并宣押赵喜等教舞水族。又进太皇后白
玉香珀扇柄儿四把，龙涎香数珠，佩带五十副，真珠
香囊等物，直至酉初还内。

《四朝闻见录》：大臣见百官主宾，皆用朝服，时暑伏甚，
丞相淮体弱不能服，闷至绝。上亟诏医疾有间。后有
诏许百官易服，自淮始。

销夏栖霞洞，在妙智庵左，地多怪石，隐榛莽中。贾似
道望而异之，命施畚插，倏见奇邃，乃抉藏剔幽为亭，
曰《畅日钥》。俗入其中，穹然如夏屋，双石相倚为闬闳，
风从南来，谽岈而出，寒骨凄神，不可久伫，故暑游最
胜。

《溧阳县志》：“宋丞相赵葵宅，一在县南，一在县北，相距
里许。葵尝避暑水亭，作诗云：‘水亭四面朱阑绕，簇簇
游鱼戏萍藻。六龙畏热不能行，海水煎彻蓬莱岛。身
眠七尺白虾须，头枕一枝红玛瑙’。六句已成，葵遂睡
去。有侍婢续云：‘公子犹嫌扇力微，行人正在红尘道’。”
辟寒王总管，宋之老兵也。宋亡，失志，尝以蒲席为衣，
或寄宿道院及市井人家，自称“王总管。”然每到之处，
辄利故入，争邀之，然多不往。诸酒肆或遇其来，急以
酒与之，乃满饮，掷杯于地而去，则其家终日获利，倍
于他日，皆呼为“利市先生。”尝客石函桥许公道院，夜立以寐，时方大雪，牛羊多冻死，王乃解衣入水，扣冰
而浴。既出，汗流如雨，真异人也。平生每狂歌，人听以
卜休咎，多验也。

《体元真人录》：师昔于福山县南水都村乞食，有富者
王祐见之曰：“先生肯共我奕棋否？”师曰：“依高命。”时方
暮冬极寒，祐乃狐帽绵裘，皮靴毡袜，见师单衣露肘，
弊鞋出指，故谑之。引于前厅，命师当门迎风而坐，祐
即坐其傍，复戏曰：“当围几局？”师曰：“三局可矣。”祐曰：“太
少。”师曰：“十局可否？”祐允之，次第而下，局未及终，祐已
觉寒。勉至于再局，祐为之呵手振足，将不可忍。观于
师，则乃见神容悦泽，煦煦然如春也。祐竟不能待之
于三，乃释局而起，复曰：“先生实为无心无念，忘形忘
体者也。”师微笑而叹曰：“俗谑俗谑，违盟负约。”言讫乃
去。

辟寒天井长老彦威云：庐山老僧用荻花絮纸衣。威
少时在惠日，亦为之《佛灯》珣襌师见而大嗔云：“汝少
年辄求温煖如此，岂有心学道耶？”退而访之，则堂中
百人有荻花衣者才三四，皆年七十馀矣。威愧恐，亟
除去。

《癸辛杂识》伯机云：“高丽以北，地名别十八。”〈华言乃五国城也〉
其地极寒，海水皆冰，自八月即合，直至来年四五月
方解。人物行其上，如履平地。

《墨客挥犀》：岭南无雪，闽中无雪，建、剑、汀、邵四州有之。
故北人嘲云：“南人不识雪，向道似杨花。”然南方杨柳
实无花。是南人非止不识雪，兼亦不识杨花也。大元
庚寅季冬二十二日，余时在长乐，雨雪数寸，遍山皆
白，土人莫不相顾惊叹，盖未尝见也。余是日召友人
吴述正同赏，时南轩梅一株盛开，述正笑曰：“如此景
致，亦恐北人所未识。”是岁，荔枝木皆冻死，遍山连野，
弥望尽成枯。至后年春，始于旧根株渐抽芽孽，又数
年始复繁盛。《谱》云：荔枝木坚理难老，至今有三百岁
者，生结不息。今去君谟殁又五十年矣，是三百五十
年间，未有此寒也。

《元史英宗本纪》：至治元年八月，车驾驻跸兴和，左右
以寒甚，请还京师。帝曰：“兵以牛马为重，民以稼穑为
本。朕迟留，盖欲马得刍牧，民得刈获，一举两得，何计
乎寒”

《元氏掖庭记》：熊嫔性耐寒，尝于月夜游梨花亭，露袒
坐紫斑石。元帝见其身与梨花一色，因名其亭曰“联
缟亭。”

大德间，尾洒夷于清源洞得一物，如龙皮薄可相照，
鳞鳞攒簇，玉色可爱，又间成花卉之形，或红或绿，暑
月对之，凉气自生。遣人进贡，时无识者，有一胡僧言
曰：“此斑花玉虬壳也。”

辟寒周之翰，寒夜拥炉爇火，见缾内所插折枝梅花
冰冻而枯，因取投火中，戏作《下火文》云：“寒勒铜瓶冻
未开，南枝春断不归来。这回勿入梨云梦，却把芳心
作死灰。共惟地炉中处士梅公之灵，生自罗浮，泒分
庾岭，形若槁木，棱棱山泽之臞，肤如凝脂，凛凛雪霜
之操，春魁占百花头上，岁寒居三友图中。玉堂茅舍
总无心，金鼎商羹期结果。”不料道人见挽，便离有色
之根。夫何冰氏相凌，遽返华胥之国。“玉骨拥炉烘不
醒，冰魂剪纸竟难招。纸帐夜长，犹作寻香之梦；筠窗
月淡，尚疑弄影之时。虽宋广平铁石心肠，忘情未得。
使华光老，丹青手段，摸索难真。却愁零落一枝春，好
与茶毗三昧火。”惜花君子还道“这一”点香魂，今在何
处？咦，炯然不逐东风散，只在孤山水月中。

销夏倪云林云：“予来城郭，而暑气炽甚，偶憩甘白先
生之乐圃林居，不觉数日，相与荫茂树，临清池，诵《羲》
《文》之象爻，弹有虞之南风，遂以永日。”

《畜德录》：夏忠靖公原吉尝于驿中，天甚寒，驿人偶焚
只袜。公知，笑曰：“只袜何用？”不加责，且以所遗者赐之。
性度宽大如此。

《高坡异纂》：“蔡敞守衢州日，有一道士进谒，敞留饮。入
夕，道士遣一童子去席百步，解衣而立。时方隆冬，道
士遥吐气，嘘之即汗出如淋漓，煖如盛夏。既而口出
风吹之，寒气袭人，便欲僵仆。”

《异林》成化间，吴中有吃肉和尚，自言从终南山来。问
其姓名，答云：“是赵头陀。”往来僧居，不假寝榻，常坐于
廊庑之间。身著弊衲，不易寒暑。性好𫗦餟，无所去择。
食如燎毛，饮若填壑，人莫见其溲溺，故呼为吃肉和
尚。每见辄曰：“可作一斋。”尔后供者渐不能继，或绝口
累日，亦复晏然。有一少年，恶其无厌，欲试苦之。值大
寒月，邀请入舍，乃款以馀庖，羊脂杂物，凝贮盂中，曰：
“和尚食肉。”即举手张口，瞬息啖尽。又将取水数升与
之，曰：“和尚渴乎？”便复吸水，遽足奉淋饭曰：“和尚饭乎？”
即饭饫，一顿不谢而去，亦无所苦。

藜床沈馀上临雍前二日，大风雨，至期忽晴。和上念
军士寒夜发内府制钱，人给五十文，欢声动地。平明
驾出，诸军各挂赐钱于颈，呼万岁，真太平盛事。
辟寒，有膏粱子弟《上庄墅监获稻》，天寒野迥须附火庄宾引往山坡守禾舍，乃屈竹所成，类比丘图，茨低
密，烟不出，两目泪洒如啼，勃然走出，叫曰：“入堕泪庵，
拥入难炉，胜如吃十五大棒。”

牛龙岩在城南十里，中宽可容千百牛。近岩居民冬
月驱牛入岩，以辟寒气。

“建康府城之东郊坛门外，尝有一人，不言姓名，于北
面野水构小屋而居，才可庇身，屋中唯什器一两事，
馀无他物。日日入城乞丐，亦不历街巷市井，但入寺
观游逍遥而已，人颇知之。”巡卒以白上，上令寻迹其
出处而问其所欲，及问之，亦无所求。时盛寒，官方施
贫者衲衣，见其剧，单以一衲衣与之，辞不受。强与之，
乃转以与人。益怪之，因逐之，使移所居，且观所向。乃
毁屋移于元武门西南。内至张某果园，多荒秽，亦有
野水，复于水际构屋居之。时大雪数日，园人不见其
出入，意其冻死，观之，见屋已坏，谓果死矣。遂白官司，
发屋视之，则已熟寝于室中。惊起，了无寒色，乃去，不
知所之。

《帝京景物略》日：“冬至画素梅一枝，为瓣八十有一日，
染一瓣，瓣尽而九九出，则春深矣，曰九九消寒图。”
《金台纪闻》：北人验时，以天明三星入地，为河冻之候。
正月丙寅冬至，在十一月廿八日，都下寒最迟，而河
亦迟冻。是月望日，与诸吉士早朝共试观之，黎明三
星正入地，而河冰亦适合云。

《二酉委谭》。余性不耐冠带，暑月尤甚。豫章素蚤热，而
今岁尤甚。春三月十七日，觞客于滕王阁，日出如火，
流汗接踵，头涔涔几不知。归而发狂大叫，妇为具汤
沐，便科头裸身赴之。时西山云雾，新茗初至，张右伯
适以见遗，茶色白，大作豆子香，几与虎丘埒。余时浴
出，露坐明月下，亟命侍儿汲新水烹尝之，觉沆瀣入
咽，两腋风生。念此境味，都非宦路所有。琳泉蔡先生
老而嗜茶，犹甚于余，时已就寝，不可呼之共啜。晨起
复烹遗之，然已作第二义矣。追忆夜来风味，书一通
赠先生。